CELEX: 32020D0737
Language: el
Date: 2020-05-27 00:00:00
Title: Εκτελεστική απόφαση (ΕΕ) 2020/737 της Επιτροπής της 27ης Μαΐου 2020 σχετικά με την εφαρμογή του άρθρου 34 της οδηγίας 2014/25/ΕΕ του Ευρωπαϊκού Κοινοβουλίου και του Συμβουλίου σε συμβάσεις που ανατίθενται για δραστηριότητες που αφορούν την παροχή ορισμένων ταχυδρομικών υπηρεσιών στη Δανία [κοινοποιηθείσα υπό τον αριθμό C(2020) 3335] (Το κείμενο στη δανική γλώσσα είναι το μόνο αυθεντικό) (Κείμενο που παρουσιάζει ενδιαφέρον για τον ΕΟΧ)

3.6.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 172/23
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2020/737 ΤΗΣ ΕΠΙΤΡΟΠΗΣ
         της 27ης Μαΐου 2020
         σχετικά με την εφαρμογή του άρθρου 34 της οδηγίας 2014/25/ΕΕ του Ευρωπαϊκού Κοινοβουλίου και του Συμβουλίου σε συμβάσεις που ανατίθενται για δραστηριότητες που αφορούν την παροχή ορισμένων ταχυδρομικών υπηρεσιών στη Δανία
         
            
               [κοινοποιηθείσα υπό τον αριθμό C(2020) 3335]
            
         
         (Το κείμενο στη δανική γλώσσα είναι το μόνο αυθεντικό)
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2014/25/ΕΕ του Ευρωπαϊκού Κοινοβουλίου και του Συμβουλίου, της 26ης Φεβρουαρίου 2014, σχετικά με τις διαδικασίες σύναψης συμβάσεων φορέων που δραστηριοποιούνται στους τομείς του ύδατος, της ενέργειας, των μεταφορών και των ταχυδρομικών υπηρεσιών και την κατάργηση της οδηγίας 2004/17/ΕΚ (1), και ιδίως το άρθρο 35 παράγραφος 3,
         Αφού ζήτησε τη γνώμη της συμβουλευτικής επιτροπής δημόσιων συμβάσεων,
         Εκτιμώντας τα ακόλουθα:
         1.   ΤΑ ΠΡΑΓΜΑΤΙΚΑ ΠΕΡΙΣΤΑΤΙΚΑ
         
         
                     (1)
                  
                  
                     Στις 19 Δεκεμβρίου 2019 η Δανία (στο εξής: αιτούσα) υπέβαλε στην Επιτροπή με ηλεκτρονικό ταχυδρομείο αίτημα δυνάμει του άρθρου 35 παράγραφος 1 της οδηγίας 2014/25/ΕΕ (στο εξής: αίτημα). Το αίτημα συνάδει με το άρθρο 1 παράγραφος 1 της εκτελεστικής απόφασης (ΕΕ) 2016/1804 της Επιτροπής (2).
                  
               
                     (2)
                  
                  
                     Το αίτημα αφορά ορισμένες ταχυδρομικές υπηρεσίες στη Δανία. Οι εν λόγω υπηρεσίες περιγράφονται στο αίτημα ως εξής:
                     
                                 α)
                              
                              
                                 Εγχώριες υπηρεσίες παράδοσης δεμάτων από επιχειρήσεις προς καταναλωτές (B2C) — συνήθεις παραδόσεις δεμάτων από επιχειρήσεις με συμβάσεις παράδοσης στη Δανία που αποστέλλονται σε καταναλωτές (από πόρτα σε πόρτα ή σε σημείο συλλογής στη Δανία)·
                              
                           
                                 β)
                              
                              
                                 Διεθνείς υπηρεσίες παράδοσης δεμάτων από επιχειρήσεις προς καταναλωτές (B2C):
                                 
                                             —
                                          
                                          
                                             συνήθεις παραδόσεις δεμάτων που προέρχονται από επιχειρήσεις με συμβάσεις παράδοσης στη Δανία και αποστέλλονται σε καταναλωτές που βρίσκονται εκτός Δανίας (από πόρτα σε πόρτα ή σε σημείο συλλογής δεμάτων)·
                                          
                                       
                                             —
                                          
                                          
                                             συνήθεις παραδόσεις δεμάτων που προέρχονται από διεθνείς επιχειρήσεις και αποστέλλονται σε Δανούς καταναλωτές (από πόρτα σε πόρτα ή σε σημείο συλλογής στη Δανία).
                                          
                                       
                           
               
                     (3)
                  
                  
                     Η Αρχή Ανταγωνισμού και Καταναλωτών της Δανίας (στο εξής: DCAA), η οποία είναι ανεξάρτητος φορέας του υπουργείου Βιομηχανίας, Επιχειρήσεων και Χρηματοπιστωτικών Υποθέσεων της Δανίας, υπέβαλε το αίτημα για λογαριασμό της Δανίας. Το αίτημα υποβλήθηκε από την PostNord (3), η οποία είναι ο μοναδικός φορέας που δραστηριοποιείται στον τομέα των ταχυδρομικών υπηρεσιών στη Δανία, με την επιφύλαξη των κανόνων περί δημοσίων συμβάσεων.
                  
               
                     (4)
                  
                  
                     Το αίτημα περιλάμβανε αιτιολογημένη και τεκμηριωμένη θέση της DCAA. Η DCAA, η οποία είναι αρμόδια για τις σχετικές δραστηριότητες, ανέλυσε διεξοδικά τις προϋποθέσεις εφαρμογής του άρθρου 34 παράγραφος 1 της οδηγίας 2014/25/ΕΕ στις σχετικές δραστηριότητες, σύμφωνα με το άρθρο 34 παράγραφοι 2 και 3 της εν λόγω οδηγίας. Η θέση της DCAA βασίστηκε σε έρευνα με ερωτηματολόγιο για τους πραγματικούς παράγοντες της αγοράς, καθώς και δυνητικούς ανταγωνιστές στις δανικές αγορές εγχώριων και διεθνών υπηρεσιών συνήθους παράδοσης δεμάτων από επιχειρήσεις προς καταναλωτές.
                  
               
                     (5)
                  
                  
                     Στις 3 Φεβρουαρίου 2020 η Επιτροπή ζήτησε πρόσθετες πληροφορίες από την αιτούσα. Η απάντηση της αιτούσας ελήφθη στις 10 Φεβρουαρίου 2020. Στις 16 Μαρτίου 2020 η αιτούσα υπέβαλε περαιτέρω πληροφορίες σχετικά με την κατάσταση του ανταγωνισμού στην αγορά των διεθνών υπηρεσιών παράδοσης δεμάτων B2C.
                  
               
                     (6)
                  
                  
                     Σύμφωνα με το παράρτημα IV σημείο 1 στοιχείο α) της οδηγίας 2014/25/ΕΕ, οι εκτελεστικές πράξεις που αναφέρονται στο άρθρο 35 της εν λόγω οδηγίας εκδίδονται εντός 90 εργάσιμων ημερών στις περιπτώσεις που η ελεύθερη πρόσβαση σε συγκεκριμένη αγορά τεκμαίρεται με βάση το άρθρο 34 παράγραφος 3 πρώτο εδάφιο της οδηγίας 2014/25/ΕΕ. Σύμφωνα με το παράρτημα IV σημείο 1 τρίτο εδάφιο της οδηγίας 2014/25/ΕΕ, η προθεσμία έκδοσης των εκτελεστικών πράξεων ξεκινά την πρώτη εργάσιμη ημέρα μετά την ημερομηνία παραλαβής από την Επιτροπή του αιτήματος που αναφέρεται στο άρθρο 35 παράγραφος 1 της εν λόγω οδηγίας ή, όταν οι πληροφορίες που πρέπει να συνοδεύουν το αίτημα είναι ελλιπείς, την πρώτη εργάσιμη ημέρα μετά την παραλαβή των ολοκληρωμένων πληροφοριών. Συνεπώς, η αρχική προθεσμία έληξε στις 11 Μαΐου 2020 (4). Η προθεσμία αυτή παρατάθηκε από την Επιτροπή με τη σύμφωνη γνώμη της αιτούσας μέχρι τις 29 Μαΐου 2020.
                  
               2.   ΝΟΜΙΚΟ ΠΛΑΙΣΙΟ
         
         
                     (7)
                  
                  
                     Η οδηγία 2014/25/ΕΕ εφαρμόζεται στην ανάθεση συμβάσεων για την άσκηση δραστηριοτήτων που αφορούν ταχυδρομικές υπηρεσίες, εκτός αν η δραστηριότητα εξαιρείται βάσει του άρθρου 34 της εν λόγω οδηγίας.
                  
               
                     (8)
                  
                  
                     Σύμφωνα με την οδηγία 2014/25/ΕΕ, οι συμβάσεις που προορίζονται να επιτρέψουν την άσκηση μίας εκ των δραστηριοτήτων που εμπίπτουν στο πεδίο εφαρμογής της οδηγίας 2014/25/ΕΕ δεν υπόκεινται στην εν λόγω οδηγία, αν η δραστηριότητα, στο κράτος μέλος όπου εκτελείται, είναι άμεσα εκτεθειμένη στον ανταγωνισμό σε αγορές στις οποίες η πρόσβαση δεν είναι περιορισμένη. Η άμεση έκθεση στον ανταγωνισμό αξιολογείται με βάση αντικειμενικά κριτήρια, τα οποία μπορεί να περιλαμβάνουν τα χαρακτηριστικά των σχετικών προϊόντων ή υπηρεσιών, την ύπαρξη εναλλακτικών προϊόντων ή υπηρεσιών που θεωρούνται υποκατάστατα από την πλευρά της προσφοράς ή της ζήτησης, τις τιμές και την παρουσία περισσότερων του ενός προμηθευτών των εν λόγω προϊόντων ή παρόχων των εν λόγω υπηρεσιών.
                  
               3.   ΑΞΙΟΛΟΓΗΣΗ
         
         3.1.   Μη περιορισμένη πρόσβαση στην αγορά
         
         
                     (9)
                  
                  
                     Θεωρείται ότι η πρόσβαση σε μια αγορά δεν είναι περιορισμένη, αν το κράτος μέλος έχει ενσωματώσει στο εθνικό δίκαιο και εφαρμόζει τις διατάξεις της σχετικής ενωσιακής νομοθεσίας για το άνοιγμα ενός συγκεκριμένου τομέα ή μέρους του στον ανταγωνισμό. Οι σχετικές νομοθετικές πράξεις παρατίθενται στο παράρτημα III της οδηγίας 2014/25/ΕΕ, το οποίο, για τις ταχυδρομικές υπηρεσίες, περιλαμβάνει την οδηγία 97/67/ΕΚ του Ευρωπαϊκού Κοινοβουλίου και του Συμβουλίου (5).
                  
               
                     (10)
                  
                  
                     Όπως επιβεβαιώθηκε από την αιτούσα (6), και με βάση τις πληροφορίες που έχει στη διάθεσή της η Επιτροπή, η Δανία έχει μεταφέρει στο εθνικό της δίκαιο (7) και εφαρμόζει την οδηγία 97/67/ΕΚ. Κατά συνέπεια, η πρόσβαση στη σχετική αγορά θεωρείται ότι δεν είναι περιορισμένη σύμφωνα με το άρθρο 34 παράγραφος 3 της οδηγίας 2014/25/ΕΕ.
                  
               3.2.   Άμεση έκθεση στον ανταγωνισμό
         
         
                     (11)
                  
                  
                     Η άμεση έκθεση στον ανταγωνισμό θα πρέπει να αξιολογείται βάσει διαφόρων δεικτών, κανένας από τους οποίους δεν είναι από μόνος του καθοριστικός. Σχετικά με τις αγορές τις οποίες αφορά η παρούσα απόφαση, το μερίδιο αγοράς των κυριότερων παραγόντων σε μια δεδομένη αγορά αποτελεί κριτήριο που πρέπει να λαμβάνεται υπόψη. Δεδομένου ότι για τις διάφορες δραστηριότητες τις οποίες καλύπτει το αίτημα οι συνθήκες ποικίλλουν, η εξέταση της κατάστασης του ανταγωνισμού θα πρέπει να λαμβάνει υπόψη τις διάφορες καταστάσεις που επικρατούν στις σχετικές αγορές.
                  
               
                     (12)
                  
                  
                     Η παρούσα απόφαση δεν θίγει την εφαρμογή των κανόνων που διέπουν τον τομέα του ανταγωνισμού και άλλους τομείς του δικαίου της Ένωσης. Συγκεκριμένα, τα κριτήρια και η μεθοδολογία που χρησιμοποιούνται για την εκτίμηση της άμεσης έκθεσης στον ανταγωνισμό βάσει του άρθρου 34 της οδηγίας 2014/25/ΕΕ δεν είναι κατ’ ανάγκη ίδια με εκείνα που χρησιμοποιούνται για τη διενέργεια εκτίμησης βάσει των άρθρων 101 ή 102 της Συνθήκης για τη λειτουργία της Ευρωπαϊκής Ένωσης ή βάσει του κανονισμού (ΕΚ) αριθ. 139/2004 του Συμβουλίου (8) όπως επιβεβαίωσε το Γενικό Δικαστήριο (9).
                  
               
                     (13)
                  
                  
                     Σκοπός της παρούσας απόφασης είναι να προσδιοριστεί κατά πόσον οι δραστηριότητες τις οποίες αφορά το αίτημα είναι εκτεθειμένες σε ένα επίπεδο ανταγωνισμού, σε αγορές στις οποίες η πρόσβαση δεν είναι περιορισμένη κατά την έννοια του άρθρου 34 της οδηγίας 2014/25/ΕΕ, πράγμα που διασφαλίζει ότι, ακόμη και χωρίς το νομικό πλαίσιο που θεσπίζεται με τους λεπτομερείς κανόνες που προβλέπονται στην οδηγία 2014/25/ΕΕ όσον αφορά τη σύναψη συμβάσεων, η σύναψη συμβάσεων για την άσκηση των δραστηριοτήτων τις οποίες αφορά το αίτημα θα γίνεται με διαφάνεια και χωρίς διακρίσεις, βάσει κριτηρίων που επιτρέπουν στους αγοραστές να εντοπίζουν τη συνολικά πλέον συμφέρουσα από οικονομική άποψη λύση.
                  
               
                     (14)
                  
                  
                     Σ’ αυτό το πλαίσιο, είναι σημαντικό να επισημανθεί ότι, στις σχετικές αγορές, δεν υπόκεινται όλοι οι παράγοντες της αγοράς στους κανόνες περί δημοσίων συμβάσεων. Στις αγορές που υπόκεινται στο αίτημα, μόνο η PostNord είναι αναθέτων φορέας κατά την έννοια του άρθρου 4 παράγραφος 1 της οδηγίας 2014/25/ΕΕ και, ως εκ τούτου, υπόκειται στους κανόνες περί δημοσίων συμβάσεων. Οι εταιρείες οι οποίες δεν υπόκεινται στους κανόνες αυτούς, όταν δραστηριοποιούνται στις εν λόγω αγορές, θα είχαν κανονικά τη δυνατότητα να ασκήσουν ανταγωνιστικές πιέσεις στους παράγοντες της αγοράς που υπόκεινται στους κανόνες περί δημοσίων συμβάσεων.
                  
               3.3.   Ορισμός της σχετικής αγοράς προϊόντων
         
         
                     (15)
                  
                  
                     Η Επιτροπή έκρινε σε προηγούμενες αποφάσεις (10) ότι η αγορά υπηρεσιών παράδοσης δεμάτων μπορεί να ομαδοποιηθεί σε υπηρεσίες αποστολής επειγόντων δεμάτων και σε συνήθεις υπηρεσίες αποστολής δεμάτων (που ονομάζονται επίσης και υπηρεσίες «ετεροχρονισμένης παράδοσης»). Η κατάτμηση αυτή λαμβάνει υπόψη το γεγονός ότι οι υπηρεσίες αποστολής επειγόντων δεμάτων είναι ταχύτερες και πιο αξιόπιστες από τις συνήθεις υπηρεσίες, ότι καθεμία από τις υπηρεσίες αυτές απαιτεί διαφορετική υποδομή και ότι οι υπηρεσίες αποστολής επειγόντων δεμάτων περιλαμβάνουν πρόσθετα χαρακτηριστικά υπηρεσιών προστιθέμενης αξίας, όπως υπηρεσίες παρακολούθησης και εντοπισμού, και είναι συνήθως πιο δαπανηρές.
                  
               
                     (16)
                  
                  
                     Σε προηγούμενη απόφασή της (11), η Επιτροπή έκανε επίσης διάκριση μεταξύ εγχώριων και διεθνών υπηρεσιών παράδοσης δεμάτων. Η Επιτροπή έκρινε ότι οι εγχώριες υπηρεσίες παράδοσης δεμάτων παρέχονται από εταιρείες που εκμεταλλεύονται εθνικά δίκτυα διανομής, ενώ η διεθνής παράδοση δεμάτων συνίσταται στην περισυλλογή δεμάτων που πρέπει να μεταφερθούν και να παραδοθούν στο εξωτερικό, και οι εν λόγω υπηρεσίες παρέχονται από εταιρείες που έχουν πρόσβαση σε δίκτυα στις χώρες προορισμού.
                  
               
                     (17)
                  
                  
                     Σε προηγούμενες αποφάσεις της, η Επιτροπή έκρινε ότι οι υπηρεσίες συνήθους παράδοσης δεμάτων προς τους καταναλωτές (C2X, δηλαδή C2C και C2B) και τις επιχειρήσεις (B2X, δηλαδή B2B και B2C) αποτελούν διακριτές αγορές προϊόντων. Η παροχή υπηρεσιών στους καταναλωτές (C2X) και η παροχή υπηρεσιών στις επιχειρήσεις (B2X) απαιτούν διαφορετική υποδομή (και συγκεκριμένα ένα δίκτυο ταχυδρομείων διαθέσιμων σε ιδιώτες καταναλωτές) (12).
                  
               
                     (18)
                  
                  
                     Επιπλέον, η Επιτροπή έκρινε σε προηγούμενες αποφάσεις της ότι οι παραδόσεις B2B και B2C δεν είναι υποκαταστάσιμες. Από την πλευρά της προσφοράς, η παράδοση B2C απαιτεί πυκνότερο δίκτυο προκειμένου τα δέματα να φθάνουν στους ιδιώτες παραλήπτες, σε αντιδιαστολή προς τις παραλήπτριες επιχειρήσεις, οι οποίες είναι συχνά εγκατεστημένες σε πυκνές συστάδες. Κατά συνέπεια, η απόσταση μεταξύ των παραληπτριών επιχειρήσεων είναι μικρότερη από την απόσταση μεταξύ των καταναλωτών. Οι συνέπειες όσον αφορά την κάλυψη του δικτύου και το κόστος μπορεί να είναι πολύ σημαντικές, διαφοροποιώντας, ως εκ τούτου, τις αγορές παράδοσης δεμάτων B2B και B2C (13).
                  
               
                     (19)
                  
                  
                     Ο ορισμός της αγοράς προϊόντων της αιτούσας είναι σύμφωνος με την προηγούμενη πρακτική της Επιτροπής.
                  
               
                     (20)
                  
                  
                     Με βάση τις αιτιολογικές σκέψεις 15 έως 19, μπορεί να θεωρηθεί, για τους σκοπούς της αξιολόγησης βάσει της παρούσας απόφασης και με την επιφύλαξη του δικαίου ανταγωνισμού, ότι οι σχετικές αγορές προϊόντων είναι:
                     
                                 α)
                              
                              
                                 η αγορά εγχώριων υπηρεσιών συνήθους παράδοσης δεμάτων B2C·
                              
                           
                                 β)
                              
                              
                                 η αγορά διεθνών υπηρεσιών συνήθους παράδοσης δεμάτων B2C.
                              
                           
               3.4.   Ορισμός της σχετικής γεωγραφικής αγοράς
         
         
                     (21)
                  
                  
                     Η Επιτροπή, στην προηγούμενη πρακτική της (14), υιοθέτησε την άποψη ότι οι αγορές παράδοσης δεμάτων B2C, ανεξάρτητα από τη διάκριση μεταξύ εγχώριων και διεθνών υπηρεσιών παράδοσης, έχουν εθνική διάσταση. Η θέση της αιτούσας είναι σύμφωνη με την πρακτική της Επιτροπής.
                  
               
                     (22)
                  
                  
                     Ελλείψει ενδείξεων περί διαφορετικού πεδίου της γεωγραφικής αγοράς, η Επιτροπή κρίνει, για τους σκοπούς της αξιολόγησης βάσει της παρούσας απόφασης και με την επιφύλαξη του δικαίου ανταγωνισμού, ότι το γεωγραφικό πεδίο των εγχώριων και των διεθνών υπηρεσιών παράδοσης δεμάτων B2C καλύπτει το έδαφος της Δανίας.
                  
               3.5.   Ανάλυση της αγοράς — εγχώριες υπηρεσίες παράδοσης δεμάτων B2C
         
         
                     (23)
                  
                  
                     Η Επιτροπή επισημαίνει ότι, όπως και στην πλειονότητα των κρατών μελών, η αγορά της Δανίας κατέγραψε σημαντική αύξηση του όγκου των δεμάτων τα τελευταία χρόνια, κυρίως λόγω των επιπτώσεων του ηλεκτρονικού εμπορίου. Σύμφωνα με τις διαθέσιμες πληροφορίες, μεταξύ του 2016 και του 2018, το μερίδιο αγοράς της PostNord μειώθηκε […] (15), από […]% κατ’ αξία και […]% κατ’ όγκο, σε […]% κατ’ αξία (16) και […]% κατ’ όγκο (17).
                  
               
                     (24)
                  
                  
                     Ενώ τα μερίδια αγοράς της PostNord μειώθηκαν κατά τη διάρκεια της περιόδου παρακολούθησης, τα μερίδια αγοράς των […] ανταγωνιστών αυξήθηκαν […] κατά τη διάρκεια της περιόδου παρακολούθησης. Μεταξύ 2016 και 2018, τα μερίδια αγοράς του […] ανταγωνιστή, […], αυξήθηκαν από […]% σε […]% κατ’ αξία και από […]% σε […]% κατ’ όγκο (18). Ομοίως, κατά την ίδια περίοδο, τα μερίδια αγοράς της […] αυξήθηκαν από […]% σε […]% κατ’ αξία και από […]% σε […]% κατ’ όγκο (19). […]. Σε αυτή τη βάση, μπορεί να θεωρηθεί ότι οι εν λόγω ανταγωνιστές (δηλαδή οι […]) θα ήταν σε θέση να ασκήσουν σημαντική ανταγωνιστική πίεση στην PostNord. Σ’ αυτό το πλαίσιο, είναι σημαντικό να σημειωθεί επίσης ότι η […] κατόρθωσε να αυξήσει την αγορά της […] σε αρκετά σύντομο χρονικό διάστημα, γεγονός που υποδηλώνει ότι η […] ασκεί σημαντική ανταγωνιστική πίεση στην PostNord.
                  
               
                     (25)
                  
                  
                     Επιπλέον, η Επιτροπή επισημαίνει ότι τα τελευταία πέντε έτη εισήλθαν στην αγορά νέοι παράγοντες: η DAO365, η Burd Delivery (20) και η […] την τελευταία τριετία.
                  
               
                     (26)
                  
                  
                     Για τους σκοπούς της παρούσας απόφασης και με την επιφύλαξη του δικαίου ανταγωνισμού, οι παράγοντες που αναφέρονται στις αιτιολογικές σκέψεις 23, 24 και 25, θα πρέπει να θεωρηθούν ένδειξη έκθεσης της εν λόγω δραστηριότητας στον ανταγωνισμό στη Δανία. Κατά συνέπεια, αφού πληρούνται οι προϋποθέσεις που καθορίζονται στο άρθρο 34 της οδηγίας 2014/25/ΕΕ, θα πρέπει να διαπιστωθεί ότι η οδηγία 2014/25/ΕΕ δεν θα πρέπει να εφαρμόζεται σε συμβάσεις που προορίζονται να καταστήσουν δυνατή την άσκηση της εν λόγω δραστηριότητας στη Δανία.
                  
               3.6.   Ανάλυση της αγοράς — διεθνείς υπηρεσίες παράδοσης δεμάτων B2C
         
         
                     (27)
                  
                  
                     Η Επιτροπή επισημαίνει ότι, όπως και η εγχώρια αγορά παράδοσης δεμάτων B2C, η διεθνής αγορά παράδοσης δεμάτων B2C κατέγραψε σημαντική ανάπτυξη τα τελευταία χρόνια. Ωστόσο, αντίθετα με τις εξελίξεις στον ανταγωνισμό που παρατηρήθηκαν στην εγχώρια αγορά παράδοσης δεμάτων B2C, το μερίδιο αγοράς της PostNord στη διεθνή αγορά παράδοσης δεμάτων B2C παραμένει σχετικά σταθερό κατά τα τελευταία τρία έτη τόσο κατ’ αξία (21) ([…]% το 2016, […] % το 2017 και […] % το 2018) όσο και κατ’ όγκο (22) ([…] % το 2016, […] % το 2017 και […] % το 2018) (23).
                  
               
                     (28)
                  
                  
                     Παράλληλα, το συνολικό μερίδιο αγοράς […] κατ’ αξία και […] κατ’ όγκο. Στα εν λόγω επίπεδα, δεν μπορεί να συναχθεί το συμπέρασμα ούτε ότι οι εν λόγω ανταγωνιστές θα μπορούσαν να ασκήσουν σημαντική ανταγωνιστική πίεση στην PostNord ούτε ότι η κατάσταση της αγοράς μπορεί να μεταβληθεί σύντομα λόγω των σχετικά σταθερών μεριδίων αγοράς της PostNord κατά την περίοδο παρακολούθησης.
                  
               
                     (29)
                  
                  
                     H αιτούσα ισχυρίζεται ότι σημαντικό μερίδιο των διεθνών υπηρεσιών παράδοσης δεμάτων B2C είναι […]. Σύμφωνα με το αίτημα (24), φαίνεται ότι το […].
                  
               
                     (30)
                  
                  
                     Ωστόσο, ακόμη και βάσει της συντηρητικής προσέγγισης […], το μερίδιο αγοράς της PostNord κατ’ όγκο εξακολουθεί να είναι […]. Από τις […], δεν είναι πιθανό να μεταβληθεί η κατάσταση του ανταγωνισμού στο εγγύς μέλλον.
                  
               
                     (31)
                  
                  
                     Η αιτούσα αναφέρει (25) ότι […]. Επισημαίνει επίσης ότι, δεδομένης της αναπτυσσόμενης αγοράς του ηλεκτρονικού εμπορίου στη Δανία και στην Ευρώπη, η ζήτηση για διεθνή παράδοση δεμάτων B2C αναμένεται να αυξηθεί. Τέλος, η αιτούσα ενημέρωσε την Επιτροπή στις 16 Μαρτίου 2020 ότι η PostNord εντόπισε πρόσθετους παρόχους διεθνών υπηρεσιών παράδοσης δεμάτων B2C.
                  
               
                     (32)
                  
                  
                     Ωστόσο, η αιτούσα διευκρίνισε ότι, με βάση τις πληροφορίες που παρείχε η PostNord, ορισμένοι από τους εν λόγω παρόχους (δηλαδή η Prime Cargo, η Blue Water, η Scan Logistics, η GTX Logistics και η Link Logistics) δεν παρέχουν απευθείας οι ίδιες υπηρεσίες παράδοσης δεμάτων, αλλά αντιθέτως προσφέρουν λύσεις εφοδιαστικής, οι οποίες περιλαμβάνουν την πώληση υπηρεσιών διανομέων δεμάτων όπως η PostNord. Επιπλέον, φαίνεται ότι ορισμένοι άλλοι πάροχοι (π.χ. η United Broker, η Shipmondo και η pakke.dk) προσφέρουν «υπηρεσίες ενοποίησης», δηλαδή λύσεις και πλατφόρμες πληροφορικής. Η αιτούσα αναγνώρισε επίσης ότι η αγορά της Δανίας έχει περιορισμένο πεδίο όσον αφορά το μέγεθος, γεγονός που μπορεί να περιορίσει τον αριθμό των φορέων παροχής υπηρεσιών παράδοσης δεμάτων.
                  
               
                     (33)
                  
                  
                     Η Επιτροπή επισημαίνει ότι ένας νέος ανταγωνιστής, η DAO 365, εισήλθε στη διεθνή αγορά παράδοσης δεμάτων B2C το 2019, αλλά δεν υπάρχουν ακόμη διαθέσιμα στοιχεία όσον αφορά τις επιδόσεις της στην εν λόγω αγορά. Ενώ οι εταιρείες, όπως αυτές που προσδιορίζονται στην αιτιολογική σκέψη 32 ανωτέρω, μπορεί να ασκούν κάποια ανταγωνιστική πίεση στην PostNord, ακόμη και αν δεν παρέχουν οι ίδιες διεθνείς υπηρεσίες παράδοσης δεμάτων B2C, οι πληροφορίες που παρέχονται από την αιτούσα δεν επιτρέπουν να συναχθεί το συμπέρασμα ότι όντως ισχύει κάτι τέτοιο. Η έκταση των εν λόγω δυνητικών ανταγωνιστικών πιέσεων είναι ιδιαίτερα αβέβαιη, δεδομένου ότι, όπως προκύπτει από την αιτιολογική σκέψη 27 ανωτέρω, το μερίδιο αγοράς της PostNord τόσο κατ’ όγκο όσο και κατ’ αξία παραμένει σταθερό κατά την περίοδο παρακολούθησης.
                  
               
                     34
                  
                  
                     Λαμβανομένων υπόψη των παραγόντων που εξετάζονται στις αιτιολογικές σκέψεις 27 έως 33, δεν μπορεί να συναχθεί το συμπέρασμα ότι οι διεθνείς υπηρεσίες παράδοσης δεμάτων B2C είναι απευθείας εκτεθειμένες στον ανταγωνισμό στη Δανία. Κατά συνέπεια, η οδηγία 2014/25/ΕΕ θα πρέπει να εξακολουθήσει να εφαρμόζεται σε συμβάσεις που προορίζονται να επιτρέψουν την άσκηση των εν λόγω δραστηριοτήτων στη Δανία.
                  
               4.   ΣΥΜΠΕΡΑΣΜΑ
         
         
                     (35)
                  
                  
                     Η παρούσα απόφαση βασίζεται στη νομική και πραγματική κατάσταση από τον Δεκέμβριο του 2019 έως τον Μάρτιο του 2020, όπως φαίνεται από τις πληροφορίες που υπέβαλε η αιτούσα και από τις πληροφορίες που είναι διαθέσιμες στο κοινό (26). Η απόφαση είναι δυνατόν να αναθεωρηθεί, αν, κατόπιν σημαντικών αλλαγών στη νομική ή την πραγματική κατάσταση, δεν πληρούνται πλέον οι προϋποθέσεις για την εφαρμογή του άρθρου 34 της οδηγίας 2014/25/ΕΕ.
                  
               
                     (36)
                  
                  
                     Δεδομένου ότι οι υπηρεσίες που σχετίζονται με τις διεθνείς υπηρεσίες παράδοσης δεμάτων B2C θα πρέπει να συνεχίσουν να υπόκεινται στην οδηγία 2014/25/ΕΕ, υπενθυμίζεται ότι οι δημόσιες συμβάσεις που καλύπτουν διάφορες δραστηριότητες θα πρέπει να αντιμετωπίζονται σύμφωνα με το άρθρο 6 της εν λόγω οδηγίας. Αυτό σημαίνει ότι, όταν ένας αναθέτων φορέας δεσμεύεται σε σύναψη «μεικτής» σύμβασης, δηλαδή σε σύμβαση για τη στήριξη τόσο των δραστηριοτήτων που εξαιρούνται από την εφαρμογή της οδηγίας 2014/25/ΕΕ όσο και των δραστηριοτήτων που δεν εξαιρούνται από αυτήν, πρέπει να δίνεται προσοχή στις δραστηριότητες για τις οποίες προορίζεται κατά κύριο λόγο η σύμβαση. Σε περίπτωση τέτοιας μεικτής σύμβασης, ο κύριος στόχος της οποίας είναι η στήριξη μη εξαιρούμενων δραστηριοτήτων, πρέπει να εφαρμόζονται οι διατάξεις της οδηγίας 2014/25/ΕΕ. Εάν είναι αντικειμενικά αδύνατο να προσδιοριστεί για ποια δραστηριότητα προορίζεται κατά κύριο λόγο η σύμβαση, η σύμβαση ανατίθεται σύμφωνα με τους κανόνες που προβλέπονται στο άρθρο 6 παράγραφος 3 της οδηγίας 2014/25/ΕΕ,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η οδηγία 2014/25/ΕΕ δεν εφαρμόζεται σε συμβάσεις που ανατίθενται από αναθέτοντες φορείς και προορίζονται να καταστήσουν δυνατή την άσκηση δραστηριοτήτων που σχετίζονται με εγχώριες υπηρεσίες συνήθους παράδοσης δεμάτων από επιχειρήσεις προς καταναλωτές (B2C) οι οποίες πρόκειται να λάβουν χώρα στο έδαφος της Δανίας.
         
         
            Άρθρο 2
            Η οδηγία 2014/25/ΕΕ εξακολουθεί να εφαρμόζεται σε συμβάσεις που ανατίθενται από αναθέτοντες φορείς και προορίζονται να καταστήσουν δυνατή την άσκηση δραστηριοτήτων που σχετίζονται με διεθνείς υπηρεσίες συνήθους παράδοσης δεμάτων από επιχειρήσεις προς καταναλωτές (B2C) οι οποίες πρόκειται να λάβουν χώρα στο έδαφος της Δανίας.
         
         
            Άρθρο 3
            Η παρούσα απόφαση απευθύνεται στο Βασίλειο της Δανίας.
         
         
            Βρυξέλλες, 27 Μαΐου 2020.
            
               
                  Για την Επιτροπή
               
               Thierry BRETON
               
                  Μέλος της Επιτροπής
               
            
         
         
            (1)  ΕΕ L 94 της 28.3.2014, σ. 243.
         
            (2)  Εκτελεστική απόφαση (ΕΕ) 2016/1804 της Επιτροπής, της 10ης Οκτωβρίου 2016, για τους λεπτομερείς κανόνες εφαρμογής των άρθρων 34 και 35 της οδηγίας 2014/25/ΕΕ του Ευρωπαϊκού Κοινοβουλίου και του Συμβουλίου σχετικά με τις προμήθειες φορέων που δραστηριοποιούνται στους τομείς του ύδατος, της ενέργειας, των μεταφορών και των ταχυδρομικών υπηρεσιών (ΕΕ L 275 της 12.10.2016, σ. 39).
         
            (3)  PostNord AB ονομάζεται η εταιρεία χαρτοφυλακίου που κατέχει συμμετοχές στις δύο συγχωνευθείσες ταχυδρομικές εταιρείες, την Posten AB και την Post Danmark οι οποίες συγχωνεύθηκαν επισήμως στις 24 Ιουνίου 2009. Η Post Danmark είναι θυγατρική της PostNord εγκατεστημένη και δραστηριοποιούμενη στη Δανία.
         
            (4)  ΕΕ C 64 της 27.2.2020, σ. 55.
         
            (5)  Οδηγία 97/67/ΕΚ του Ευρωπαϊκού Κοινοβουλίου και του Συμβουλίου, της 15ης Δεκεμβρίου 1997, σχετικά με τους κοινούς κανόνες για την ανάπτυξη της εσωτερικής αγοράς κοινοτικών ταχυδρομικών υπηρεσιών και τη βελτίωση της ποιότητας των παρεχομένων υπηρεσιών (ΕΕ L 15 της 21.1.1998, σ. 14).
         
            (6)  Βλέπε αίτημα, ενότητα 4.1 και προσάρτημα 1 του αιτήματος.
         
            (7)  Πράξη μεταφοράς στο εθνικό δίκαιο: Νόμος περί ταχυδρομείων (Lovbekendtgoreste 2017-08-30, αριθ. 1040 Postlov).
         
            (8)  Κανονισμός (ΕΚ) αριθ. 139/2004 του Συμβουλίου, της 20ής Ιανουαρίου 2004, για τον έλεγχο των συγκεντρώσεων μεταξύ επιχειρήσεων («κοινοτικός κανονισμός συγκεντρώσεων») (ΕΕ L 24 της 29.1.2004, σ. 1).
         
            (9)  Απόφαση της 27ης Απριλίου 2016, Österreichische Post AG κατά Επιτροπής, T-463/14, EU:T:2016:243, σκέψη 28.
         
            (10)  Εκτελεστική απόφαση 2013/154/ΕΕ της Επιτροπής, της 22ας Μαρτίου 2013, σχετικά με την εξαίρεση ορισμένων υπηρεσιών του τομέα των ταχυδρομείων στην Ουγγαρία από την εφαρμογή της οδηγίας 2004/17/ΕΚ του Ευρωπαϊκού Κοινοβουλίου και του Συμβουλίου περί συντονισμού των διαδικασιών σύναψης συμβάσεων στους τομείς του ύδατος, της ενέργειας, των μεταφορών και των ταχυδρομικών υπηρεσιών (ΕΕ L 86 της 26.3.2013, σ. 22)· Υπόθεση M.5152 της 21ης Απριλίου 2009 — Posten AB/Post Danmark A/S· Υποθέσεις M.6570 — UPS/TNT Express της 30ής Ιανουαρίου 2013 και M.7630 — FedEx/TNT Express της 8ης Ιανουαρίου 2016.
         
            (11)  Βλέπε υπόθεση M.5152 — Posten AB/Post Danmark A/S της 21ης Απριλίου 2009, σκέψεις 54-57, υπόθεση M 6570- UPS/TNT της 30ής Ιανουαρίου 2013, σκέψεις 165-182 και υπόθεση M.7630 — FedEx/TNT της 8ης Ιανουαρίου 2016, σκέψεις 81-89. Βλέπε επίσης απόφαση 2009/46/ΕΚ της Επιτροπής, της 19ης Δεκεμβρίου 2008, σχετικά με την εξαίρεση ορισμένων υπηρεσιών του τομέα των ταχυδρομείων στη Σουηδία από την εφαρμογή της οδηγίας 2004/17/ΕΚ του Ευρωπαϊκού Κοινοβουλίου και του Συμβουλίου περί συντονισμού των διαδικασιών σύναψης συμβάσεων στους τομείς του ύδατος, της ενέργειας, των μεταφορών και των ταχυδρομικών υπηρεσιών (ΕΕ L 19 της 23.1.2009, σ. 50) και εκτελεστική απόφαση 2013/154/ΕΕ της Επιτροπής, της 22ας Μαρτίου 2013, σχετικά με την εξαίρεση ορισμένων υπηρεσιών του τομέα των ταχυδρομείων στην Ουγγαρία από την εφαρμογή της οδηγίας 2004/17/ΕΚ του Ευρωπαϊκού Κοινοβουλίου και του Συμβουλίου περί συντονισμού των διαδικασιών σύναψης συμβάσεων στους τομείς του ύδατος, της ενέργειας, των μεταφορών και των ταχυδρομικών υπηρεσιών (ΕΕ L 86 της 26.3.2013, σ. 22).
         
            (12)  Βλέπε υπόθεση COMP/M.5152 — Posten AB/Post Danmark A/S της 21ης Απριλίου 2009, σκέψη 60· υπόθεση AT. 35.141 — Deutsche Post AG, σκέψη 29· απόφαση 2007/564/ΕΚ της Επιτροπής, της 6ης Αυγούστου 2007, σχετικά με την εξαίρεση ορισμένων υπηρεσιών του τομέα των ταχυδρομείων στη Φινλανδία, εκτός από τις νήσους Åland, από την εφαρμογή της οδηγίας 2004/17/ΕΚ του Ευρωπαϊκού Κοινοβουλίου και του Συμβουλίου περί συντονισμού των διαδικασιών σύναψης συμβάσεων στους τομείς του ύδατος, της ενέργειας, των μεταφορών και των ταχυδρομικών υπηρεσιών (ΕΕ L 215 της 18.8.2007, σ. 21)· απόφαση 2009/46/ΕΚ και απόφαση 2010/142/ΕΕ της Επιτροπής, της 3ης Μαρτίου 2010, σχετικά με την εξαίρεση ορισμένων υπηρεσιών του τομέα των ταχυδρομείων στην Αυστρία από την εφαρμογή της οδηγίας 2004/17/ΕΚ του Ευρωπαϊκού Κοινοβουλίου και του Συμβουλίου (ΕΕ L 56 της 6.3.2010, σ. 8).
         
            (13)  Βλέπε υπόθεση COMP/M.5152 — Posten AB/Post Danmark A/S της 21ης Απριλίου 2009, σκέψεις 61 και 62.
         
            (14)  Υπόθεση COMP/M.5152 — Posten AB/Post Danmark A/S της 21ης Απριλίου 2009, σκέψεις 64-74.
         
            (15)  […] — εμπιστευτικές πληροφορίες.
         
            (16)  Βλέπε αίτημα, σ. 11, πίνακα 5.
         
            (17)  Βλέπε αίτημα, σ. 11, πίνακα 6.
         
            (18)  Βλέπε αίτημα, σ. 11, πίνακες 5 και 6.
         
            (19)  Βλέπε αίτημα, σ. 11, πίνακες 5 και 6.
         
            (20)  Βλέπε αίτημα, σ. 16, ενότητα 5.3.1.
         
            (21)  Βλέπε αίτημα, σ. 12, πίνακα 7.
         
            (22)  Βλέπε αίτημα, σ. 12, πίνακα 8.
         
            (23)  Βλέπε αίτημα, σ. 21, πρώτο διάγραμμα.
         
            (24)  Βλέπε αίτημα, σ. 13, παράγραφοι 2 και 3.
         
            (25)  Βλέπε απάντηση της αιτούσας της 10ης Φεβρουαρίου 2020 στην αίτηση παροχής πληροφοριών της Επιτροπής της 3ης Φεβρουαρίου 2020, σ. 2.
         
            (26)  Βλέπε «Development of Cross-border E-commerce through Parcel Delivery» (Ανάπτυξη του διασυνοριακού ηλεκτρονικού εμπορίου μέσω της παράδοσης δεμάτων) — Μελέτη για την Ευρωπαϊκή Επιτροπή, Γενική Διεύθυνση εσωτερικής αγοράς, Βιομηχανίας, Επιχειρηματικότητας και ΜΜΕ της WIK Consult, Φεβρουάριος 2019· «Annual and Sustainability Report» (Ετήσια έκθεση βιωσιμότητας) 2018 PostNord· «Main Developments in the Postal Sector (
            2013-2016)» [Οι κυριότερες εξελίξεις στον ταχυδρομικό τομέα (2013-2016)] — Μελέτη για την Ευρωπαϊκή Επιτροπή, Γενική Διεύθυνση εσωτερικής αγοράς, Βιομηχανίας, Επιχειρηματικότητας και ΜΜΕ της Copenhagen Economics, Ιούλιος 2018.